Filmen utspiller seg tildels i virkeligheten og tildels i et videospill, hvor Guy (Reynolds) har rollen som ikke-spillerstyrt spiller (NPC). Takket være kode de to programmererne Milly (Comer) og Keys (Keery) la inn i programvaren utvikler Guy efterhvert kunstig intelligens, og blir oppmerksom på at verden han befinner seg i ikke er reell. Han treffer på Millys spillskikkelse, avataren som han forelsker seg i. Hun ønsker å ta hevn på Antwan (Waititi), eieren av spillselskapet bak som hun mener har stjålet sentrale elementer av koden fra henne og Keys. Hjulpet av Molotov Girl begynner Guy å opptre som helt i sitt univers, som blir tyrannisert av brutale og bevæpnede spillskurker. Dette skjer stikk i strid med Antwans planer, slik at han vil legge ned hele spillet til fordel for en nyere versjon. Det oppstår et kappløp mot tiden for å hindre nedstengningen.